RÅDETS BESLUTNING

af 24. januar 2000

om vedtagelse af et supplerende forskningsprogram, som Det Fælles Forskningscenter skal udføre for Det Europæiske Atomenergifællesskab

(2000/100/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til det forslag, Kommissionen har fremsat efter samråd med Det Videnskabelige og Tekniske Udvalg,

under henvisning til udtalelse fra Europa-Parlamentet(1), og

ud fra følgende betragtninger:

(1) Udviklingen af nuklear medicin i Den Europæiske Union bidrager til den sundhedsbeskyttelse, Unionen har opstillet som mål, og som kræver øget brug af forsøgsreaktorer til medicinske formål;

(2) inden for rammerne af den fælles politik for videnskab og teknologi er det supplerende forskningsprogram for højfluxreaktoren (HFR) et af de vigtigste midler, hvormed Euratoms femte FTU-rammeprogram kan bidrage til udvikling og afprøvning af lægevidenskabelige diagnosticerings- og terapimetoder, til udvikling af materialevidenskab og til udvikling af sikker nuklear teknologi;

(3) bidragene til finansiering af dette supplerende program kommer direkte fra Nederlandene, Tyskland og Frankrig;

(4) foruden disse bidrag vil HFR skaffe sig midler ved at indgå kontakter med andre og ved at deltage i Fællesskabets programmer på konkurrencevilkår -

VEDTAGET FØLGENDE BESLUTNING:

Artikel 1

Det supplerende program for drift af HFR, i det følgende benævnt "programmet", hvis formål fremgår af bilag I, vedtages herved for et tidsrum af fire år fra den 1. januar 2000.

Artikel 2

De bidrag, der skønnes nødvendige til finansiering af programmets udførelse, andrager 38,97 mio. EUR. Dette beløbs fordeling fremgår af bilag II. Det omfatter hensættelser til reaktorens fremtidige nedlukning.

Artikel 3

Kommissionen er gennem Det Fælles Forskningscenter ansvarlig for programmets gennemførelse. Det Fælles Forskningscenters styrelsesråd holdes underrettet om programmets forløb.

Artikel 4

Inden den 15. april hvert år aflægger Kommissionen rapport til Europa-Parlamentet, Rådet og Det Økonomiske og Sociale Udvalg om denne beslutnings gennemførelse.

Artikel 5

Denne beslutning er rettet til medlemsstaterne.

Udfærdiget i Bruxelles, den 24. januar 2000.

På Rådets vegne

L. CAPOULAS SANTOS

Formand

(1) Udtalelse afgivet den 15. december 1999 (endnu ikke offentliggjort i EFT).

BILAG I

VIDENSKABELIGE OG TEKNISKE MÅL

Programmets mål er især:

1) Sikker og pålidelig drift af højfluxreaktoren (HFR) i Petten. Dette indebærer normal brug af anlægget i mere end 250 dage om året og styring af brændselskredsløbet under sikkerheds- og kvalitetskontrol.

2) Rationel udnyttelse af reaktoren inden for en lang række forskellige discipliner; vigtigste forsknings- og udviklingsområder, hvor HFR kan benyttes, fremgår af følgende eksempler: materialeundersøgelser, støtte til FoU i forbindelse med brændselskredsløbets sikkerhed, mulighed for at afprøve nukleart brændsel til fredelige formål med henblik på at skaffe sig af med det plutonium, der stammer fra atomnedrustningen, udvikling af medicinske isotoper med henblik på løsning af lægevidenskabelige forskningsproblemer, afprøvning af medicinske terapiteknikker.

BILAG II

FORDELING AF BIDRAGENE

Bidragene til dette supplerende program kommer fra Nederlandene, Tyskland og Frankrig.

Disse bidrag fordeler sig således:

>TABELPOSITION>